หุ้นเอเชียรูดยกแผง หลังดาวโจนส์ร่วง วิตก สว.รีพับลิกัน2รายอาจไม่เห็นชอบร่างกม.ปฏิรูปภาษี
ตลาดหุ้นเอเชียปรับตัวลงยกแผง หลังดาวโจนส์ร่วงวิตกร่างกม.ปฏิรูปภาษีเจออุปสรรค หลังวุฒิสมาชิกพรรครีพับลิกันส่งสัญญาณไม่สนับสนุน
15 ธ.ค. 2560

ตลาดหุ้นเอเชียปรับตัวลดลงในช่วงเช้าวันนี้ (15 ธ.ค.60) โดยได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดลบเมื่อคืน จากความวิตกกังวลที่ว่า การผลักดันร่างกฎหมายปฏิรูปภาษีของคณะทำงานประธานาธิบดีโดนัลด์ ทรัมป์แห่งสหรัฐ อาจเผชิญอุปสรรค หลังจากวุฒิสมาชิก 2 รายจากพรรครีพับลิกันได้ออกมาส่งสัญญาณว่าจะไม่ลงมติสนับสนุนร่างกฎหมายปฏิรูปภาษีฉบับนี้
โดย ดัชนี NIKKEI 225 ตลาดหุ้นญี่ปุ่นเปิดวันนี้ที่ 22,621.36 จุด ลดลง 73.09 จุด, -0.32% ดัชนี SSE Composite ตลาดหุ้นจีนเปิดวันนี้ที่ 3,287.53 จุด ลดลง 4.91 จุด, -0.15% ดัชนี HSI ตลาดหุ้นฮ่องกงเปิดวันนี้ที่ 29,000.11 จุด ลดลง 166.27 จุด, -0.57% ดัชนี TAIEX ตลาดหุ้นไต้หวันเปิดวันนี้ที่ 10,517.21 จุด ลดลง 20.80 จุด, -0.20% ดัชนี KOSPI ตลาดหุ้นเกาหลีใต้เปิดวันนี้ที่ 2,488.39 จุด เพิ่มขึ้น 18.91 จุด, +0.77% ดัชนี FTSE STI ตลาดหุ้นสิงคโปร์เปิดวันนี้ที่ 3,416.29 จุด ลดลง 19.49 จุด, -0.57% ดัชนี FBMKLCI ตลาดหุ้นมาเลเซียเปิดวันนี้ที่ 1,757.06 จุด ลดลง 1.94 จุด, -0.11%
โดย นักลงทุนเริ่มกลับมาวิตกกังวลเกี่ยวกับความไม่แน่นอนของร่างกฎหมายปฏิรูปภาษี หลังจากนายมาร์โค รูบิโอ และนายไมค์ ลี สองวุฒิสมาชิกจากพรรครีพับลิกันได้เปิดเผยเมื่อวานนี้ว่า พวกเขาจะไม่ลงมติสนับสนุนร่างกฎหมายปฏิรูปภาษีฉบับนี้ หากไม่มีการเพิ่มวงเงินในการลดหย่อนภาษีเพื่อการสังเคราะห์บุตร โดยที่ผ่านมานั้น นายรูบิโอและนายลีได้พยายามผลักดันให้ครอบครัวชาวอเมริกันที่มีรายได้น้อย สามารถรับประโยชน์จากมาตรการลดหย่อนภาษีให้มากที่สุด
สำหรับความเคลื่อนไหวของวุฒิสมาชิกพรรครีพับลิกันทั้ง 2 รายนี้มีขึ้นในช่วงเวลาที่สมาชิกสภาคองเกรสกำลังอยู่ในขั้นตอนการพิจารณาเพื่อลงมติร่างกฎหมายปฏิรูปภาษี ก่อนที่จะส่งต่อให้กับปธน.ทรัมป์เพื่อลงนามรับรองเป็นกฎหมายก่อนวันคริสต์มาสนี้
 
 